Mgr. **Ivan Lesay**, MA. PhD. (\* 8. jún 1980, Trnava) je slovenský politológ, ekonóm, štátny úradník, publicista a spisovateľ. V rokoch 2015 – 2017 bol štátnym tajomníkom Ministerstva financií SR.

Vzdelanie/akadémia
------------------

Po absolvovaní Gymnázia Jána Hollého v Trnave študoval politológiu na Trnavskej univerzite (2000 – 2005) a politickú ekonómiu na Stredoeurópskej univerzite v Budapešti (2005 – 2006). Doktorát z ekonómie obhájil na Ekonomickom ústave SAV (2010). Absolvoval niekoľkomesačné štipendijné študijné pobyty na Umeå University vo Švédsku (2004) a na viedenskej Wirtschaftsuniversität (2009).

Pedagogické skúsenosti má z Trnavskej univerzity (2006 – 2007), Fakulty sociálnych a ekonomických vied UK (2011) a Viedenskej univerzity (2011 – 2012).

Je laureátom Ceny prezidenta Slovenskej republiky pre mladých vedcov a vedkyne SAV za rok 2011. Vo svojich vedeckých prácach sa venoval najmä rozvojovej politike, sociálnemu štátu a politickej ekonómii hospodárskej krízy po roku 2008.

Kariéra
-------

V minulosti pôsobil ako národný koordinátor Priateľov Zeme-CEPA v sieti CEE Bankwatch Network (2006 – 2009), redaktor v týždenníku Slovo (2007), vedecký pracovník Ekonomického ústavu SAV (2010 – 2016), pravidelný komentátor v denníku Pravda (2011 – 2012), poradca ministra financií SR (2012 – 2015), konzultant Zboru poradcov predsedu vlády SR pre finančnú politiku (2012 – 2015) a editor blogu Kritická ekonómia na portáli JeToTak.sk (2010 – 2015).

Ako štátny tajomník Ministerstva financií SR (2015 – 2017), bol od júna 2016 do januára 2017 osobitne zodpovedný za úlohy spojené s predsedníctvom SR v Rade EÚ. Počas predsedníctva bol úspešným hlavným vyjednávačom Rady EÚ pre rozpočet Európskej únie na rok 2017. Viedol spoločnosť *Slovak Investment Holding* (predtým *SZRB Asset Management*) a bol členom Správnej rady Európskej investičnej banky. V súčasnosti pracuje pre ESCO Slovensko ako člen predstavenstva zodpovedný za stratégiu a akvizície. Zastupoval SR vo viacerých medzinárodných a domácich inštitúciách. Bol členom Rady riaditeľov Európskeho mechanizmu pre stabilitu (ESM), Hospodárskeho a finančného výboru (EFC) a Pracovnej skupiny Euroskupiny (EWG). Zároveň pôsobil ako alternát guvernéra Medzinárodného menového fondu. Je jedným zo spoluzakladateľov spoločnosti National Development Fund II, v ktorej zastával funkciu predsedu dozornej rady. Popredný európsky think-tank Friends of Europe ho v rámci programu EYL40 zaradil medzi štyridsiatich mladých európskych lídrov roka 2020.

Literatúra
----------

Spolu s prof. Joachimom Beckerom (Wirtschaftsuniversität Wien) sú autormi popularizačnej knihy o finančnej a ekonomickej kríze *Život na úver (Všetko, čo ste chceli vedieť o kríze)*. Ďalej je autorom detskej rozprávkovej knihy *A-KO-ŽE (Lesankin fantastický svet)*. V časopise *Fraktál* mu vyšla poviedka *Pod psa*, v cykle Rádia Devín *Poézia mesta* odvysielali jeho príspevok *Nemám čas*. Píše texty pre trnavskú hardcore-crossoverovú formáciu Fishartcollection, dvojnásobných finalistov Radio Head Awards v kategórii Hard & Heavy. Jeho románový debut *Topografia bolesti* vyšiel vo vydavateľstve IKAR v máji 2020, v súťaži časopisu Knižná revue *Kniha roka 2020* získal 3. miesto.  Je autorom rozhlasovej hry pre deti *Ako rok spoznal svojich dvanásť roztopašných potomkov.*

Referencie
----------

1. 1 2 3 4  *Ivan Lesay - CV*, dost. 2017-03-12
2. ↑  „Mladí vedci zo SAV dostali ocenenie od prezidenta SR", *Centrálny informačný portál pre výskum, vývoj a inovácie*, 2011-07-12, dost. 2017-03-12
3. ↑  *Ivan Lesay - Blog Kritická ekonómia*, dost. 2017-03-25
4. ↑  „Nový štátny tajomník Lesay bude riešiť naše predsedníctvo v Únii", *SME.sk*, 2016-05-11, dost. 2017-03-12
5. ↑  „Novým štátnym tajomníkom Ministerstva financií SR je Ivan Lesay", *teraz.sk*, 2015-06-17, dost. 2017-03-12
6. ↑  „Vláda SR vymenila splnomocnenca pre vyjednávanie rozpočtu EÚ, bude ním I. Lesay", *euractiv.sk*, 2016-10-05, dost. 2017-03-12
7. ↑  „Rada schválila rozpočet EÚ na rok 2017", *Európska Rada/Rada EÚ*, dost. 2017-03-25
8. ↑  „Ivan Lesay - Director of the EIB", *European Investment Bank*, dost. 2017-03-12
9. ↑  „Ivan Lesay, Curriculum Vitae", *European Investment Bank*, dost. 2017-03-12
10. ↑   *European Young Leaders. Class of 2020.* [online]. Friends of Europe, [cit. 2020-06-10]. Dostupné online.
11. ↑  „Joachim Becker a Ivan Lesay: Život na úver", *Magazín Ina(k)*, dost. 2017-03-18
12. ↑  „Ivan Lesay: A-KO-ŽE", *Pravda.sk*, 2016-12-27, dost. 2017-03-18
13. ↑   *Fraktál* [online]. Fraktál, o.z. 2019, [cit. 2020-06-10]. Dostupné online. Archivované 2020-06-10 z originálu.
14. ↑  *Nominácie Radio\_Head Awards 2013*, dost. 2017-03-12
15. ↑  *Poznáme nominácie na Radio\_Head Awards 2015*, dost. 2017-03-12
16. ↑   Po detskej literatúre vydal I. Lesay román Topografia bolesti. *Teraz.sk*, 2020-05-30. Dostupné online [cit. 2020-06-10].
17. ↑   *Neromán, príbeh v príbehu a mýty – Kniha roka 2020* [online]. Literárne informačné centrum, 2021-06-04, [cit. 2021-08-03]. Dostupné online.
18. ↑   *Rozprávky - Archív extra - RTVS.sk* [online]. www.rtvs.sk, [cit. 2021-08-02]. Dostupné online.

Autoritné údaje: * LCCN: no2007107780
* NK ČR: mzk2007395073
* VIAF: 302737388
* WorldCat: lccn-no2007107780